Möguleikar til að hafa aðgengi að upplýsingum um landræn ( landfræðileg ) gögn hafa gjörbreyst með netinu . Fjölbreytilegt efni bætist stöðugt við á vefsíðum og í kortasjám , þannig að erfitt getur reynst að hafa yfirsýn yfir nýjustu strauma og stefnur . Til þess að greina meginhópa verkefna á þessu sviði getur verið gagnlegt að horfa á landræn vefverkefni í ljósi fjögurra efnisflokka : Landfræðilegar vefsíður eru margbreytilegur flokkur þar sem hefðbundinn vefhugbúnaður er notaður til að setja fram landfræðilegt efni eða upplýsingar sem hafa landfræðilega skírskotun . Vefsíður í þessum flokki eru til dæmis afritanlegar í vefsafn.is og í Wayback Machine ( archive.org ) , en dæmi um þær eru vefsíður fyrirtækja , samtaka og stofnana sem starfa á sviði landupplýsinga . Landrænir lýsigagnavefir ( e. Spatial Metadatabases ) , eru í raun vefsíður þar sem hægt er að leita að upplýsingum um landræn gögn og gagnasett , en þar hafa upplýsingar í formi lýsigagna verið skráðar í gagnagrunn og settar fram með skipulegum hætti á netinu samkvæmt alþjóðlegum stöðlum . Flestar kortasjár á Íslandi byggja á hugbúnaðarlausn Loftmynda ehf. en þær hafa einkum verið unnar fyrir sveitarfélög og stofnanir . Landrænar tenglagáttir , öðru nafni tenglalandgáttir ( e. Catalog Geoportals ) , eru hugsaðar til að veita aðgang að flokkuðum upplýsingum um landfræðileg vefverkefni . Dæmi um slíka vefgátt hér á landi er landakort.is . Í þessu margbreytilega umhverfi er gagnlegt að geta á einum stað á netinu smellt á efnisflokkaða tengla til að fá yfirlit yfir landfræðilegt efni hér á landi . Landakort.is hefur um nokkurra ára skeið gegnt því hlutverki og stefnt er að því að svo muni verða áfram . Um er að ræða starfsemi á fagsviði sem enginn einn opinber aðili hefur lögbundnu hlutverki að sinna , en er engu að síður mikilvægt og þarft í samfélaginu , eins og komið hefur á daginn í gegnum sögu verkefnisins frá árinu 2007 . Aðgengi að kortasjám og yfirsýn yfir þær skiptir máli , ekki síst vegna þess að kortasjárnar uppfærast reglulega og breytast oft útlitslega á nokkurra ára fresti . Vefslóðirnar geta breyst meðal annars þegar skipt er um hugbúnað eða þegar sveitarfélög skipta um samstarfs - og þjónustuaðila á þessu sviði . Það er því áhyggjuefni út frá sögulegu samhengi , að ekki skuli hafa verið fundnar samræmdar leiðir til að afrita að minnsta kosti útlit kortasjánna og helstu efniskafla þeirra af netinu . Sama má segja um það að engin skrá er til yfir íslenskar kortasjár frá upphafi , en margar þeirra eru aflagðar . Umræður um úrbætur í þessum málum þurfa að tengjast stefnumótun á landsvísu fyrir varðveislu landfræðilegra gagna .